《寻灵岩寺遇雨》
清代·赵国华

朝出泰安郭，暮抵灵岩原。好山似贤主，延客开篱樊。

屏翠何窈窕，侧侧松云繁。前溪忽杳霭，白雨来山村。

涧水砉然急，与人争路根。山舆蹀四足，泥涉如跛鼋。

行行且复止，疏滴犹沾辕。草店幸可即，徒御猜黄昏。

断蝉起林薄，明霞红在门。层岚晃新沐，对尔酬清尊。

作者简介：（1838—1894）直隶丰润人，字菁衫。同治二年进士，分山东任知县。光绪间擢署按察使。操守廉峻，治事慎密。善诗文。有《青草堂集》。